Source: https://www.poradna-prava.sk/sk/aktuality/sud-rozhodol-ze-statne-organy-nemaju-povinnost-prijat-opatrenia-na-odstranenie-segregacie-romskych-deti/
Timestamp: 2019-03-23 12:15:00+00:00
Document Index: 13300624

Matched Legal Cases: ['Súd ', 'súd ', 'súd ', 'Súd ', 'súd ', 'súd ', 'súd ', 'súd ']

Súd rozhodol, že štátne orgány nemajú povinnosť prijať opatrenia na odstránenie segregácie rómskych detí na základnej škole v Terni - Poradňa pre občianske a ľudské práva
Okresný súd v Prešove rozhodol, že okresný úrad v Prešove a Ministerstvo školstva SR nemajú povinnosť prijať účinné opatrenia na odstránenie segregovaného vzdelávania rómskych detí na základnej škole v obci Terňa. Tá bola v dôsledku určenia školského obvodu zo strany žalovaných štátnych orgánov nútená začať vzdelávať niektoré z nich na poobedňajšej zmene a v oddelených triedach. Rozhodnutie nie je právoplatné. Poradňa ako žalujúca strana sa proti nemu odvolá.
Žalobu proti ministerstvu školstva a okresnému úradu v Prešove podala mimovládna organizácia Poradňa pre občianske a ľudské práva (Poradňa) v januári 2016 ako verejnú žalobu podľa antidiskriminačného zákona. V súdnom konaní namietala, že v dôsledku prijatých rozhodnutí o určení školského obvodu, ktoré nezohľadnili kapacitné problémy školy a zároveň nečinnosti zodpovedných štátnych orgánov, dochádza na základnej škole s materskou školou v Terni k segregácii rómskych detí.
Na súde sa Poradňa domáhala toho, aby súd žalované štátne orgány – Ministerstvo školstva SR a okresný úrad v Prešove - zaviazal k prijatiu účinných opatrení, ktoré protiprávny stav na škole odstránia a do budúcna segregácii zabránia.
V rámci súdneho konania poskytla súdu svoje stanovisko k prípadu aj Verejná ochrankyňa práv, ktorá situáciu v danej lokalite z vlastnej iniciatívy zmapovala. Jej stanovisko v súdnom konaní podporilo argumentáciu Poradne.
Súd zamietol námietku žalovaných štátnych orgánov a konštatoval, že mimovládna organizácia je oprávnená podať verejnú žalobu a súd má právomoc takýto antidiskriminačný spor rozhodovať.
Okresný súd však po prejednaní veci podanú žalobu zamietol. Konštatoval, že rozhodnutia štátnych orgánov o určení školského obvodu pre deti z Malého Slivníka na základnej škole v Terni nie sú diskriminačné, keďže sa týkajú všetkých detí z obce Malý Slivník. O diskrimináciu by podľa súdu išlo vtedy, ak by sa preukázalo, že rómski žiaci sú v oddelených triedach vzdelávaní kvôli svojmu etnickému pôvodu. Žalovaní ako orgány štátnej správy nie sú podľa súdu oprávnení zasahovať do organizácie vzdelávacieho procesu, ktorá je výlučne v kompetencii školy.
„Štátne orgány majú povinnosť prijímať opatrenia na odstránenie a predchádzanie všetkých foriem diskriminácie. Okresný súd však v danom prípade nesprávne uplatnil platnú domácu a medzinárodnú antidiskriminačnú legislatívu a zároveň odignoroval rozhodnutia Európskeho súdu v Štrasburgu aj slovenských súdov v tejto oblasti. Preto sa proti rozsudku odvoláme a zároveň požiadame odvolací súd, aby sa obrátil na Súdny dvor EÚ so žiadosťou o poskytnutie výkladu k riešeným právnym otázkam v súlade s právom EÚ,“
povedala k rozhodnutiu súdu Vanda Durbáková, právna zástupkyňa Poradne v súdnom konaní.
„Množstvo rómskych detí na Slovensku dnes naďalej čelí segregácii v bežných základných školách. Tá im upiera rovné vzdelávacie a životné šance. Za súčasnú situáciu nesú kľúčovú zodpovednosť štátne inštitúcie, ktoré dlhodobo neprijímajú účinné opatrenia na skutočnú zmenu. Neposkytujú školám dostatočnú podporu tak, aby dokázali každému dieťaťu poskytovať kvalitné vzdelávanie v rôznorodom školskom kolektíve bez segregácie. V danom prípade štátne orgány nielenže škole neposkytli potrebnú podporu, ale ešte ju svojimi rozhodnutiami postavili do situácie, keď kvôli nedostatku kapacít musela začať vzdelávať časť detí na druhej zmene. Skutočnosť, že súd jasne nepomenoval zodpovednosť štátnych orgánov za danú situáciu, je pre mňa nepochopiteľná,“
dodal Štefan Ivanco, programový koordinátor Poradne.
Rozhodnutie nie je právoplatné. Poradňa ako žalujúca strana sa proti nemu odvolá.
K rozhodnutiu súdu sme vydali tlačovú správu s podrobnejšími informáciami o celom prípade a zverejnili sme aj samotný rozsudok súdu.